Die Pos | Crime | Vyf vas ná Melkrivier-aanval
Vyf vas ná Melkrivier-aanval
23 February 2018 l Ronél van Jaarsveld l Views: 613 l 24 days ago
Daar is beslag gelê op onder meer twee vuurwapens, 'n knaldemper en selfone.
Daar is hoop vir Berdus Henrico en sy verloofde, Estelle Nieuwenhuys, nadat hulle 'n traumatiese plaasaanval op Dinsdagnag 6 Februarie oorleef het.
Drie aanvallers het die paartjie net ná 20:00 in hul kombuis op 'n plaas in die Melkrivier-omgewing oorval. Henrico is twee keer in die skouer geskiet en 'n skrams skoot het hom in die wang gewond. 'n Geweerskoot het Nieuwenhuys rakelings gemis en gate deur haar hemp geskiet.
Henrico word moontlik op Maandag 26 Februarie geopereer om die oorblywende koeël uit sy skouer te verwyder. Lede van die Heritage Protection Group (HPG), in samewerking met die polisie, het reeds vyf mans in verband met die aanval aangekeer.
Henrico het die dag ná die aanval aan Die Pos vertel dat hy op een van die aanvallers afgestorm en hom baie hard in die gesig met sy vuis geslaan het. Henrico is kort daarna geskiet. "Ek het eers later by die polisie gehoor hulle het tande op die erf gekry," het Henrico die afgelope week verbaas aan Die Pos gesê.
Die sorg wat hy by die F.H. Odendaal-hospitaal in Modimolle ontvang het, het wyd kritiek uitgelok. Sy werkgewer, vir wie hy die plaas bestuur, het hom na 'n privaatdokter op Bela-Bela geneem nadat die hospitaal glo ná 36 uur steeds niks gedoen het om die koeëls in sy bo-arm en skouer te verwyder nie. Hy het glo ook nie voldoende pynmedikasie ontvang nie.
"My nek bly verskriklik seer. Dr. Victor Emslie van Bela-Bela het wéér plate laat neem en besef dat die koeël wat by my kaak in is, gedraai het en my vierde nekwerwel liggies getref het. Ek besef nou ek was amper verlam," het Henrico gesê.
Volgens Sakkie Louwrens van HPG het hulle in samewerking met die Lephalale-polisie se trio-taakspan en die Modimolle-speurdiens, vyf mans aangekeer. Twee van die mans is in Phagameng aangekeer en daar is beslag gelê op twee wapens en 'n knaldemper. Van die ander mans is in Hammanskraal opgespoor en die polisie het beslag gelê op selfone en 'n knaldemper. Volgens Louwrens was drie van die mans vermoedelik op die toneel terwyl die ander twee hulle vervoer het.
"Ons slaap maar nog moeilik, maar noudat ons weet hulle is gevang sal dit beter gaan," het Nieuwenhuys gesê. Die paartjie woon steeds by 'n familielid op Bela-Bela terwyl Henrico behandeling ontvang.